……… napirend

**ELŐTERJESZTÉS**

**a Belső Ellenőrzés 2023. évi munkájáról**

**Tisztelt Közgyűlés!**

Az államháztartásról szóló 2011. évi CXCV. törvény (a továbbiakban: Áht.), a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.), valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (a továbbiakban: Bkr.) alapján a közpénzek felhasználásában résztvevő költségvetési szervek kötelesek belső ellenőrzési rendszert működtetni abból a célból, hogy a szervezet vezetője számára bizonyosságot nyújtsanak az általa kiépített és működtetett pénzügyi irányítási és kontroll rendszerek megfelelőségét illetően.

A belső ellenőrzés független, tárgyilagos, bizonyosságot adó és tanácsadó tevékenység, melynek célja, hogy az adott szervezet működését fejlessze és eredményességét növelje. A belső ellenőrzés a szervezet céljai elérése érdekében rendszerszemléletű megközelítéssel és módszeresen értékeli, illetve fejleszti az ellenőrzött szervezet kockázatkezelési, irányítási és ellenőrzési eljárásainak hatékonyságát.

A Belső ellenőrzés éves munkájáról, az Mötv., a Bkr. valamint a Belső Ellenőrzési Kézikönyv alapján Összefoglaló Éves Ellenőrzési jelentést kell készíteni, melyet a jegyzőnek a tárgyévet követően legkésőbb a zárszámadási rendelettervezettel egyidejűleg kell a Közgyűlés elé terjesztenie. A Bkr. 48. §-a írja elő az éves ellenőrzési jelentés, illetve az éves összefoglaló ellenőrzési jelentés tartalmi követelményeit.

A 2023. évi Összefoglaló éves belső ellenőrzési jelentést a belső ellenőrzési vezető határidőre elkészítette és 2024. május hónapban megküldte a jegyzőnek. Az Összefoglaló éves belső ellenőrzési jelentés az előterjesztés mellékletét képezi.

A 2023. évről szóló zárszámadási rendeletet Eger MJV Önkormányzatának Közgyűlése 2024. május 29. napján tárgyalta és fogadta el, ezzel egyidejűleg a 2023. évi Összefoglaló éves belső ellenőrzési jelentés nem került beterjesztésre a testület elé, azt a 2024. június 27. napján tartott ülésén tárgyalta a Közgyűlés. Ezen az ülésen az előterjesztéshez képviselői módosító indítvány került benyújtásra. A testület a módosító indítványról szavazott, de az előterjesztésről és a határozati javaslatról nem, ezért kell újra a Közgyűlés elé terjeszteni azt jóváhagyásra. A Bkr. 11. § (1)-(2a) bekezdései szerint a költségvetési szerv vezetője köteles a kormányrendelet melléklete szerinti nyilatkozatban értékelni a költségvetési szerv belső kontrollrendszerének minőségét. A vezetői nyilatkozatokat a polgármesternek a zárszámadási rendelet tervezetével együtt kellett volna a Közgyűlés elé terjesztenie. A jogszabály szerinti vezetői nyilatkozatokról a Közgyűlés döntést nem hozott.

Az Összefoglaló éves belső ellenőrzési jelentésből kiemelném az alábbi megállapításokat:

*„2023. évben a belső ellenőrzés összesen 9 db ellenőrzést végzett, ebben a támogatás elszámolások vizsgálata 1 ellenőrzésként szerepel. Az ellenőrzések közül a 7 db lezárt, 2 db az EVAT Zrt. és az Egri Városfejlesztési Kft. vizsgálata, az ellenőrzött szervek jogsértő magatartása, az ellenőrzés folytatásának akadályozása miatt, - többszöri felszólításra sem adták át a kért adatokat, dokumentumokat a belső ellenőrzés részére - nem zárult le.”*

*„Az ellenőrzések végrehajtását akadályozó körülmény az Egri Városfejlesztési Kft. és az EVAT Egri Vagyonkezelő és Távfűtő Zrt. esetében merült fel.*

*Az Egri Városfejlesztési Kft. és az EVAT Egri Vagyonkezelő és Távfűtő Zrt. vezetője nem tett eleget a Bkr. 28. §-ban előírt alábbi kötelezettségeinek:*

* *az ellenőrzés végrehajtását nem segítette elő,*
* *nem volt együttműködő, az ellenőr részére szóban vagy írásban a kért tájékoztatást, felvilágosítást, nyilatkozatot nem adta meg, a dokumentációkba a betekintést nem biztosította az eredeti dokumentumokat - másolat és jegyzőkönyv ellenében – az ellenőrnek a megadott határidőre nem adta át,*
* *több esetben akadályozta az ellenőr bejutását a társaság épületébe.*

*A belső ellenőrzés megkereste a Felügyelő Bizottság és az Igazgatóság tagjait, mint a társaság gazdaságos, hatékony és eredményes gazdálkodásért, illetve ennek ellenőrzéséért felelős szerveit, segítségüket kérve, hogy intézkedjenek a jogszabályban az ellenőrzött szerv részére előírt kötelességeinek betartására, azonban sem az FB, sem az IG nem tett intézkedést a Társaság felé, hogy segítse a vizsgálat lefolytatását, befejezését.”*

Tájékoztatom a tisztelt közgyűlési tagokat, hogy arra irányuló kérésükre a tavalyi évben lezárt 7 db ellenőrzésről készült belső ellenőri jelentést elektronikus formában a rendelkezésükre bocsátom.

**Kérem a Tisztelt Közgyűlést, hogy fogadja el a határozati javaslatot.**

Eger, 2024. október 24.

**Dr. Barta Viktor**

Eger Megyei Jogú Város

Jegyzője

**Határozati javaslat**:

Eger Megyei Jogú Város Önkormányzatának Közgyűlése jóváhagyja a 2023. évi Összefoglaló éves belső ellenőrzési jelentést.

**Felelős:** dr. Barta Viktor

Eger MJV jegyzője

**Határidő:** 2024. október 31.